RTHK32晚上10時播映 on.cc東網直播 大埔傑志前列激鬥
今日「中銀人壽香港超級聯賽」上演前列大戰,由3哥大埔主場硬撼2哥傑志。兩隊賽前雖相差7分,但「綠戰士」少踢兩場,仍有力後來居上;「藍鳥」上季來到大埔運動場全失3分,為免重蹈覆轍,相信定必謹慎應戰。(on.cc東網周六下午3時免費直播、港台電視32周六晚上10時播映)
大埔上場擊敗深水埗後,聯賽錄得4連勝,現階段仍保留爭標機會,主教練李志堅不忘感謝球員的努力。兩軍月初曾於「賽馬會菁英盃」4強碰頭,今日聯賽再相逢,李志堅認為彼此人腳有所不同,惟對手傑志實力必定更完整:「人腳上我哋可能好咗,但傑志踢番聯賽,可以用嘅球員又多啲,實力點都強過我哋。」馬高斯山度士上場被收起,是役有望重返大軍名單。
「萬能俠」謝臣迎大挑戰
大埔守將謝臣近期重返正選大軍,更出任中後場不同位置,這位巴西外援表示踢任何位置都不介意,只望為球隊達成目標:「今場波非常重要,亦會係好大嘅挑戰。」
傑志上場雖大勝均業北區,惟主力基爾頓因累積黃牌夠數,是役要作壁上觀。中場陳俊樂承認有一定影響,球隊連日來已集中精神備戰,「樂仔」同時強調要做好防守:「大埔近況好好,佢哋高波夠煞食,我哋防守頭槌同Second ball要更加集中。同埋都要提防倒戈嘅陳肇鈞同盧卡斯。」
伊高沙托尼:進攻要有耐性
明加索夫因傷缺陣下,翼鋒伊高沙托尼連續3場聯賽擔正,他指重返左翼位置後更得心應手,狀態亦逐漸提升:「要攞冠軍就要贏晒嚟緊最後5場,不過大埔防守好出色,尤其兩位巴西中堅勁穩陣,佢哋失波係港超聯最少,我哋一定要保持耐性。」
本文連結 : https://orientaldaily.on.cc/content/體育/odn-20240420-0420_00286_011/RTHK32晚上10時播映-on-cc東網直播-大埔傑志前列激鬥